ERA sa vakauqeti na lewe ni lotu Wesele me ra na solia talega na nodra nanuma ena vuku ni veika era na gadreva me lewe ni noda Yavu ni Vakavulewa. Sa vakadeitaka na veika oqo na Qase Levu digitaki vou ni lotu, o Talatala Tuikilakila Waqairatu.
E vakaraitaka ni sa soli oti vei ira na Tuirara levu ena veitabacakacaka na veika mena vukei ira ena nodra solia na nodra vakatutu na lewe ni lotu.
Era rawa ni solia vaka lewe ni lotu ni valenilotu, se dua na tabacakacaka se vakaiwasewase. Na komiti levu ni lotu ena vakarautaka talega e dua na nona vakatutu ena vuku ni veika ena gadreva ena vuku ni noda Yavu ni Vakavulewa vou, e kaya o Talatala Waqairatu.
Tukuna ni na tomana tikoga na lotu na nona na segata me rau na veitalanoa ka veitokani vinaka kei na matanitu e veiliutaki tiko ena gauna oqo mai vei Komadoa Voreqe Bainimarama.
Keitou na segata me na vinaka na neitou veimaliwai ka vakaraitaka ni sa tu vakarau na lotu me na vukea na bula ni lewenivanua kece e Viti ena vuku ni vakayagataki qele se susu manumanu, na vuli kei na veivakacakacakataki, e kaya.
E vakaraitaka talega ni sa vakadonui ena Koniferedi na kena tosoi e cake na i sau ni soli vakamisinare ka dau soli me veivuke ena kena cicivaki na valenivolavola ni Lotu Wesele ka rauta ni $3.4 na milioni e dau gadrevi me cicivaki koya madaga na valenivolavola liu.
Ia, ni laurai na kena cicivaki na lotu ena veiwasewase e 55 kei na 300 na tabacakacaka e rauta ni $35 na milioni na lavo e gadrevi mena cicivaki vinaka kina na veiqaravi ni lotu, e kaya o Talatala Waqairatu.
Oya na vuna esa lai vakatoroicaketaki tiko kina na qele mai Navuso ena kena rawa ni sa vurevure ni i lavo ki na Lotu Wesele raraba. Tukuna ki na Nai Lalakai o Talatala Malakai Tuikadavu mai Navuso ni ratou sa vakavinavinaka ena vuku ni veitokoni ni lewe ni lotu, na matanitu kei na wekada mai valagi ena nodra na vukea na tatadra esa koto ena vuku ni susu manumanu kei na vakayagataki qele e Navuso.
E sa gadrevi tiko e 350 kece na bulumakau loba sucu me rawa ni na vakavurea mai e $12 na milioni ena loma ni dua na yabaki, e kaya o Talatala Tuikadavu
Ena gauna oqo esa tiko e 162 kece, esa vinakati tale e 188 na bulumakau. Tomana ka vakaraitaka o Talatala Waqairatu ni sa kacivaki raraba kivei ira na lewenilotu Wesele me ra na veivuke ena kena sagai me 188 tale na bulumakau loba sucu me na vakau ki Navuso.
E so era sega ni solia rawa n a bulumakau era rawa ni solia na sede me rawa ni voli mai kina na bulumakau.
Mera sa vakadreti na Tuirara Levu kece ena veiwasewase me ra na sasagataka ka cakacakataka na kena vukei o Navuso me rawa ni vurevure tale mai ni i lavo kei na cakacaka ena vanua raraba kei na lotu, e kuria o Waqairatu.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn